作者:蔣捷
標題:沁園春
內容:昔裴晉公，生甲辰歲，秉唐相鈞。向東都治第，才娛老眼，北門建節，又絆閒身。燠館花濃，涼臺月淡，不記弓刀千騎塵。誰堪羨，羨南塘居士，做散仙人。南塘水向晴雲。三百樹鳳洲楊柳春。有綠衣奏曲，金斜小雁，綵衣勸酒，玉跪雙麟。前後同年，逸勞異趣，中立翻成雌甲辰。斯言也，是梅花說與，竹裡山民。